琵琶行
作者：牛殳
朝代：唐

paragraphs: 何人斸得一片木，三尺春冰五音足。
一彈決破真珠囊，迸落金盤聲斷續。
飄飄颻颻寒丁丁，蟲豸出蟄神鬼驚。
秋鴻叫侶代雲黑，猩猩夜啼蠻月明。
潏潏汩汩聲不定，胡雛學漢語未正。
若似長安月蝕時，滿城敲鼓聲噒噒。
青山飛起不壓物，野水流來欲濕人。
傷人憶得陳後主，春殿半酣細腰舞。
黃鶯百舌正相呼，玉樹後庭花帶雨。
二妃哭處山重重，二妃沒後雲溶溶。
夜深霜露鎖空廟，零落一叢斑竹風。
金谷園中草初綠，石崇一弄思歸曲。
當時二十四友人，手把金杯聽不足。
又似賈客蜀道間，千鐸萬磬鳴空山。
未若此調呦呦兮啁啁，嘈嘈兮啾啾。
引之於山，獸不能走。
吹之於水，魚不能游。
方知此藝不可有，人間萬事憑雙手。
若何爲我再三彈，送却花前一尊酒。